CELEX: C2004/262/56
Language: el
Date: 2004-10-23 00:00:00
Title: Υπόθεση Τ-254/04: Προσφυγή του Σπυρίδωνος Παππά του Αθανασίου κατά της Επιτροπής των Περιφερειών, που ασκήθηκε στις 16 Ιουνίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/29
            
         Προσφυγή του Σπυρίδωνος Παππά του Αθανασίου κατά της Επιτροπής των Περιφερειών, που ασκήθηκε στις 16 Ιουνίου 2004
   (Υπόθεση Τ-254/04)
   (2004/C 262/56)
   Γλώσσα διαδικασίας: η γαλλική
   Ο Σπυρίδων Παππάς του Αθανασίου, κάτοικος Kraainem (Βέλγιο), εκπροσωπούμενος από την Ξανθή Γούστα, δικηγόρο, άσκησε στις 16 Ιουνίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Περιφερειών.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της 9ης Μαρτίου 2004 της αρμόδιας για τους διορισμούς αρχής της Επιτροπής των Περιφερειών, που αποτελεί την απάντηση στην ένστασή του της 23ης Δεκεμβρίου 2003,
            
         
               —
            
            
               να ακυρώσει την απόφαση της 8ης Οκτωβρίου 2003 του Προεδρείου της Επιτροπής των Περιφερειών περί ακυρώσεως της διαδικασίας διορισμού 2000/C 28 A/01,
            
         
               —
            
            
               να καταδικάσει την Επιτροπή των Περιφερειών στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο προσφεύγων ήταν υποψήφιος για τη θέση του γενικού γραμματέα της Επιτροπής των Περιφερειών και, στη συνέχεια, προσέβαλε ενώπιον του Πρωτοδικείου [υπόθεση Τ-73/01 (1)] την απόφαση της Επιτροπής των Περιφερειών να απορρίψει την υποψηφιότητά του και να διορίσει άλλον υποψήφιο στην εν λόγω θέση. Με απόφαση της 18ης Σεπτεμβρίου 2003 (2), το Πρωτοδικείο δέχθηκε την πρώτη προσφυγή του. Κατόπιν της αποφάσεως αυτής, η Επιτροπή των Περιφερειών, με απόφαση της 8ης Οκτωβρίου 2003, ακύρωσε την εν λόγω διαδικασία και κίνησε νέα διαδικασία διορισμού για την ίδια θέση.
   Με την παρούσα προσφυγή, ο προσφεύγων προσβάλλει την τελευταία αυτή απόφαση, καθώς και την απόφαση που απέρριψε τη σχετική ένστασή του. Ο προσφεύγων υποστηρίζει ότι, κατ' εφαρμογή του άρθρου 233 ΕΚ, η καθής έπρεπε να είχε συνεχίσει την πρώτη διαδικασία διορισμού, αναγνωρίζοντας την πληρότητα και την ακρίβεια του φακέλλου της υποψηφιότητάς του και προβαίνοντας, εν συνεχεία, σε διαβούλευση με την ad hoc επιτροπή επιλογής προσωπικού. Κατά τον προσφεύγοντα, μόνο μετά την ολοκλήρωση των ως άνω σταδίων θα επερχόταν νομότυπη εκ μέρους της καθής ακύρωση της διαδικασίας.
   
      (1)  ΕΕ C 161 της 2.6.2001, σ. 23.
   
      (2)  ΕΕ C 289 της 29.11.2003, σ. 20.